સૌથી પહેલાં આ ચર્ચા જેમણે છેડી છે તે વિમલસાગર સુરીજી મહારાજનું શું માનવું છે તે જોઈએ તો જે રીતે ભારતમાં જૈનોની વસતી ઘટી રહી છે તે જોતાં આવતાં ૧૮૦ વર્ષ પછી તો જૈનોનું અસ્તિત્વ જ ભૂંસાઈ જશે. પારસીઓનો દાખલો ટાંકી તેઓ કહે છે દેશમાં હાલ માત્ર ૬૦ હજાર જ પારસીઓ બચ્યા છે. આગામી વર્ષોમાં પારસીઓનું અસ્તિત્વ જ નહીં રહે. આવી જ રીતે જૈન સમાજની વસતીની વર્તમાન સ્થિતિ જોઈએ તો ૩પ વર્ષ પહેલાં ૧ કરોડ જૈનો હતા તે મુજબ હાલ આ આંકડો વધવો જોઈએ તેના બદલે આશ્ચર્યજનક રીતે ઘટીને માત્ર ૬૦ લાખ આસપાસનો થઈ ગયો છે. તીર્થસ્થાનો-દેરાસરો વધી રહ્યાં છે તેની સામે જૈન સમાજની વસતી ઘટી રહી છે તે ચિંતાનો વિષય છે. કોઈ પણ ધર્મ ત્યારે જ ટકે કે જ્યારે તેને અનુસરવાવાળા વર્ગની વસતી હોય. એક સાધુ હોવા છતાં સૌથી મહત્ત્વની વાત એ કહી છે કે જૈન સમાજમાં ‘હમ દો હમારેં દો’ ની નીતિ અપનાવાઈ રહી છે તે હવે છોડવી પડશે.